กรุงเทพประกันภัย ยันมีเงินจ่ายลูกค้าแน่
กรุงเทพประกันภัย เดินหน้าเข้าพื้นที่สำรวจภัยลูกค้า ยืนยันมีเงินจ่ายไม่กระทบฐานะการเงิน
26 พ.ค. 2553

กรุงเทพประกันภัย เดินหน้าเข้าพื้นที่สำรวจภัยลูกค้า ยืนยันมีเงินจ่ายไม่กระทบฐานะการเงิน
นายวรวิทย์ โรจน์รพีธาดา กรรมการและเลขานุการบริษัทบริษัท กรุงเทพประกันภัย เปิดเผยว่า บริษัทอยู่ในระหว่างรวบรวมรายละเอียดความเสียหายของลูกค้าที่มีทรัพย์สินตั้งอยู่ในบริเวณที่เกิดเหตุการณ์ความไม่สงบ และหากได้ข้อสรุปที่ชัดเจนแล้ว ก็จะเปิดเผยให้ทราบต่อไป
ทั้งนี้ บริษัทยืนยันว่าบริษัทได้มีการบริหารจัดการความเสี่ยงภัยที่ดี  และได้มีการกระจายความเสี่ยงภัย โดยการทำประกันภัยต่อ (Reinsurance) ไปยังบริษัทประกันภัยอื่นๆ หรือบริษัทรับประกันภัยต่อที่มีฐานะการเงินมั่นคงในต่างประเทศ  ดังนั้น เหตุการณ์ความไม่สงบที่เกิดขึ้นดังกล่าว จึงมิได้ส่งผลกระทบต่อฐานะทางการเงิน และการดำเนินธุรกิจของบริษัทฯแต่อย่างใด
นอกจากนี้ จากการที่บริษัทได้แจ้งปิดสถานที่ทำการสำนักงานใหญ่เลขที่ 25 ถนนสาทรใต้ แขวงทุ่งมหาเมฆ เขตสาทร กรุงเทพมหานครเป็นการชั่วคราวตั้งแต่วันที่ 17 - 21พฤษภาคม 2553 และได้ย้ายสถานที่ให้บริการไปยังสาขาต่างๆของบริษัทฯทั้งในเขตกรุงเทพและปริมณฑล รวมถึงศูนย์บริการ Care Station ที่อยู่ในห้างสรรพสินค้าต่างๆ อันเนื่องจากเหตุการณ์ความไม่สงบในเขตกรุงเทพมหานคร บริเวณถนนสาทรใต้และถนนพระราม 4 นั้น เนื่องจากเหตุการณ์ความไม่สงบดังกล่าวได้คลี่คลายไปในทางที่ดี บริษัทฯจึงขอแจ้งให้ทราบว่าสำนักงานใหญ่ของบริษัทฯได้เปิดทำการตามปกติแล้ว ตั้งแต่วันที่ 24 พฤษภาคม 2553 เป็นต้นไป  และจากการตรวจสอบอาคารที่ตั้งสำนักงานใหญ่ของบริษัทฯ ไม่พบความเสียหายต่อตัวอาคารหรือทรัพย์สินของบริษัทฯ ที่ตั้งอยู่ภายในอาคารสำนักงานใหญ่แต่อย่างใด